אוניברסיטת בר אילן

המחלקה למחשבת ישראל

הצעת מחקר לתואר שני

מחקר בנושא:

מלכות ודמוקרטיה בתורת המדינה של הרב יהודה גרשוני

Kingship and Democracy in the Political Philosophy of Rabbi Yehuda Gershuni

מנחה: פרופ' דב שוורץ

מגיש: צבי וולגלרנטר 330970880

תוכן

מבוא..........................................................................................................

רקע תיאורטי................................................................................................

מטרת המחקר..............................................................................................

השערות המחקר...........................................................................................

תכנית המחקר.............................................................................................

תוצאות ראשונות..........................................................................................

רשימה ביבלוגרפית.......................................................................................

**מבוא**

עם הקמת מדינת ישראל התעוררה שאלה חשובה הנוגעת ביחס ההלכתי שיתקיים במדינה החדשה. אנחנו יודעים שרוב המשטרים בתנ"ך הן של מלכות, ובמשך כאלפיים שנה לא התקיימה ריבונות וממשלה יהודית. אך מדינת ישראל קמה כמדינה מערבית ודמוקרטית, ובעקבות כך מתעוררת השאלה: איך התורה מתייחסת למשטר של דמוקרטיה?  
יש כמה הוגי דעות ורבנים שהתייחסו לשאלה זו. אחד הרבנים הבולטים שעסקו בשאלות של תורה ומדיה הוא הרב יהודה גרשוני, כרב דתי לאומי שחי וכתב בזמן הקמת המדינה ובעשורים הראשונים של המדינה, רב גרשוני כתב הרבה על הפגישה בין הלכה ומדינה. הרב גרשוני מתייחס בכתביו לדמוקרטיה בראייה תורנית. הוא רואה בדמוקרטיה משטר שלא רק שאיננו מתנגד לתורה אלא שסוג ממשל זה נחשב למשטר המועדף של התורה. הרב גרשוני דן הרבה בדיני מלכות ודיני סנהדרין. נראה שמההשוואה שהוא עושה בין דיני מלכות לממשלה דמוקרטית, הוא רואה את המשטר הדמוקרטי כמשטר דומה למשטר מלכותי הן מבחינת רעיונית והן מבחינת הדין.

**רקע תיאורטי**

הרב יהודה גרשוני נולד בגרודנו, בלארוס בשנת 1908. הוא היה מכונה כר' יודל גרודנר או העילוי מגרודנו. את ההשכלה התורנית שלו הוא קיבל בעיקר משלשה רבנים גדולים באותו הדור. הוא למד כמה שנים בישיבת שער התורה בגרודנו תחת הרב שמעון שקופ. לאחר מכן הוא המשיך את לימודיו אצל הרב ברוך בער ליבוביץ' בישיבת קמיניץ. ולאחר תקופה עבר ללמוד בישיבת מיר תחת הרב אליעזר יהודה פינקל. שלושת הישיבות האלו הן מהישיבות הכי נחשבות ואליטיסטיות בליטא. ב1933 בעידוד של הרב לייבוביץ[[1]](#footnote-1) וסיועו של הרב אברהם יצחק הכהן קוק, רב גרשוני עלה לארץ ישראל ולמד כ15 שנה בישיבת מרכז הרב קוק למשך בערך שנתיים (עד פטירת הרב קוק), רב גרשוני למד מהרב קוק וראה בו העיקרי.

בשנים שלו בישיבת מרכז הרב שהוא למד ולימד בלא משרה רשמי, הוא לימד שני תלמידים שהפכו להיות רבניים מובילים בציבור הדתי לאומי, רב שאר ישוב כהן, בן של הרב דוד כהן 'הנזיר' ורב משה צבי נריה המייסד של ישיבות בני עקיבא. בשנות ה50 הוא עקר לארה"ב ועמד בראש ישיבת "יבנה" בברוקלין. שם הוא פתח ישיבה שנקראת "ישיבת ארץ ישראל" שבה עשרות תלמידים למדו במקביל ללימודם באוניברסיטה. בישיבה התקיימה אווירה 'ציונית' ולמדו בה בעברית. בשנת 1974 חזר הרב גרשוני לישראל וגר בשכונת רוסקו בירושלים, שם כתב מאמרים תורניים רבים. הוא גם כתב ערכים לאנציקלופדיה התלמודית.

רבו המובהק, הרב קוק, השפיע מאוד על מסלול חייו ודרך חשיבתו של הרב גרשוני. הוא מעיד בראיון לעיתונאי ש"יש בכל הספרים שלי קשר חזק וזיקה עמוקה לגאולת ישראל". הוא עסק הרבה בשאלות הקשורות להלכות מדינה. הספרים הראשונים שלו היו פירושים על משנה תורה של הרמב"ם, "חוקת הפסח" על הלכות קרבן פסח ו"משפט המלוכה" על הלכות מלכים. אלו הם נושאים הקשורים לגאולת ישראל.

במשך כל שנותיו הוא כתב הרבה. רוב ספריו הם ליקוט של מאמרים בעניינים שונים. בשנת 1946 הוא הוציא לאור את ספרו הראשון- "חוקת הפסח" שהוא פירוש על הלכות קרבן פסח של הרמב"ם. בשנת 1950 הוציא את "משפט המלוכה" שהוא פירוש על הלכות מלכים של הרמב"ם. שם הוא כבר התחיל לעסוק בהלכות הקשורות למדינה. הוא פרסם הרבה מאמרים במשך השנים בכתבי עת תורניים. בשנת 1980 הוא הוציא את "קול צופייך" ובשנת 1990 הוציא את "קול יהודה" שני ספרים אלו הם ליקוטים של כל מיני עניינים הלכתיים ובהם נדפסים מאמרים שכבר הוציאו לאור כמאמרים בכתבי עת.

בסוף חייו הוציא שני ספרים, "שערי צדק[[2]](#footnote-2)" שהוא ספר רעיונות על פרשת השבוע, ו"חכמת הגרשוני" שגם הוא ליקוט של עניינים שונים הלכתיים וגם מחשבתיים.

**מטרת המחקר**

בעבודתי זו באתי לברר את היחס בין משפט המלוכה לבין משפט במדינה דמוקרטית על פי מחשבתו של רב יהודה גרשוני. הרב גרשוני כתב הרבה על תורת המדינה ומתייחס בכמה מקומות לנושא של משפט המלוכה ודמוקרטיה. אני רוצה לבדוק איך הרב גרשוני מגדיר את משפט המלוכה, איך התורה מתייחסת למלכות וממה זה שונה ממשפט הסנהדרין. בנוסף צריך לברר את מקום הדמוקרטיה במדינה יהודית ואיך התורה מתייחסת לממשלה דמוקרטית.

**השערות המחקר**

בכמה מקומות כותב הרב גרשוני על דיני מלכות ודיני סנהדרין. הוא מבדיל בין משפט צדק, שזה הרעיון האלוהי של התורה וששייך רק לסנהדרין, לבין משפט המלוכה, שמטרתו לתקן את החברה. כשאין מלך אז הסמכות לחקוק חקיקה שיתקן את החברה נופל על העם. וכך הוא כותב:

שיש למלך רשות לקבוע הלכות מיוחדות אפילו לזמן ארוך וזה כוחה של מלכות, ולאו דוקא מלך, אלא גם ממשלה עברית, כיון שהם באו מטעם כוח העם יש להם כוח כמו מלך, כי כל כוחו של מלך שהוא בא מטעם כוח העם[[3]](#footnote-3).

יש מקור לרעיון הזה של רב גרשוני מרבו המובהק הרב קוק שכותב:

וחוץ מזה נראים הדברים, שבזמן שאין מלך, כיון שמשפטי המלוכה הם ג"כ מה שנוגע למצב הכללי של האומה, חוזרים אלה הזכיות של המשפטים ליד האומה בכללה. וביחוד נראה שגם כל שופט שקם בישראל דין מלך יש לו, לענין כמה משפטי המלוכה, וביחוד למה שנוגע להנהגת הכלל... אבל למה שנוגע להנהגת הכלל, כל שמנהיג את האומה דן הוא במשפטי המלוכה, שהם כלל צרכי האומה הדרושים לשעתם ולמעמד העולם[[4]](#footnote-4).

ההשערה שלי היא שרב גרשוני לא רק קיבל את הרעיון מרבו אלא שהוא המשיך לטפח אותו ולהוסיף עליו יותר. אחת מהיסודות שהוא הוסיף זה שדמוקרטיה היא לא רק תחליף למלך אלא שהיא המשטר המועדף מבחינת התורה.

הרב גרשוני ראה במדינת ישראל בשורה של גאולה ולכן בחר לכתוב על נושאים השייכים למדינה מודרנית. כמו שהוא כותב בשער ספרו השני:

עם יסוד מדינת ישראל עלה במחשבתי לחבר חיבור על חלק זה של הרמב"ם ובזמן מגורי באמריקה התעסקתי בענינים אלו. אף שיש בחיבור הרבה ענינים שלא נוגעים ישר למדינה בכל זאת נוגעים הם לעתידנו הגדול כשתקום מלכות בית דוד בביאת משיח צדקנו[[5]](#footnote-5).

אפשר להסיק מכך שהשאלות הקשורות לתורת המדינה היו קרובים מאוד לליבו ולכן יתכן מאוד שבקריאה מדויקת בכתביו נוכל להגיע למסקנות הלכתיות רלוונטיות השייכות למדינת ישראל כמדינה דמוקרטית.

**תכנית המחקר**

המחקר יהיה בעקרו מחקר טקסטואלי שבו אנתח ארבעה סוגי טקסטים:

1. כתביו השונים של הרב גרשוני.
2. מקורות קדומים שהרב גרשוני מביא כדי לבנות את עמדותיו.
3. כתבי הרב קוק כדמות המשפיעה על מחשבתו של הרב גרשוני.
4. כתבי רבנים באותו זמן שעסקו באותן סוגיות של הלכות מדינה.

בלימוד הטקסטים ננסה למצוא את הרעיונות הרלוונטיים של תורת המדינה ובמיוחד איך הם קשורים למשפט המלוכה. מעבר לנושאים הפוליטיים-הלכתיים שעליהם כתב רב גרשוני, ננסה למצוא קו חשיבה שחרוז בין כתביו המעיד על עמדה שיטתית של רב גרשוני ביחס למשפט המלוכה ודמוקרטיה.

**תוצאות ראשונות**

בינתיים מצאתי כמה מקורות בהם הרב גרשוני עוסק בנושא של משפט המלוכה. הוא מחלק בין שני סוגי משפטים: משפט המלך ומשפט סנהדרין. משפט המלך הרבה יותר רחב ממשפט הסנהדרין העוסק רק בדיני התורה ולא מעבר להם. משפט המלוכה שייך לכל נושא שנצרך לניהול מדינה וחברה מהבר לדיני תורה. זה כבר נשמע כתפקיד הממשלה של מדינה מודרנית. רב גרשוני כותב במפורש שממשלה דמוקרטית היא הממשלה המועדפת. הוא טוען שהיחיד יכול לטעות הרבה יותר מהרבים. וכך הוא כותב:

כי היחיד הלא עלול לשגיאות, ובייחוד שדעת התורה מנוגדת לדעה שרווחה בעמים אחרים, 'כי הגדולים אינם טועים', וכתבה התורה (ויקרא ד) עניין חטאו של הכהן הגדול והבאת קרבנו. ועוד זאת, הנה האדם היחיד, אף אם כגובה ארזים גובהו, לא יכול להקיף את כל הרגשות ואת כל דרישות העם על כל שדרותיו השונות. היחיד מוכרח לנפול תחת משא סבל העם[[6]](#footnote-6)

מעבר ליתרון של פחות טעויות, רב גרשוני טוען שיתכן שממשלה של רבים יכולה להקיף יותר דעות של רבים מהאזרחים מאשר מושל אחד.

יתכן שממשלה דמוקרטית היא המשך של משפט המלוכה. רב גרשוני מראה שסמכות המלך מבוססת על הסכמת העם:

עצם דין מלך הוא רק אם יש כל הזמן הסכמת העם, ואם אין הסכמת העם איך שלא יהיה נתבטל ממנו דין מלך, כי המלך תלוי תמיד בהסכמת העם, והוא שליח של העם, והכל תלוי ברצון העם[[7]](#footnote-7).

הסמכות של הדמוקרטיה גם מבוססת על הסכמת העם. ולכן דמוקרטיה ומלכות סמכותם באים מאותו מקור.

בכמה מקומות הרב גרשוני מגדיר את משפט המלך וכן במקביל משמיע שזה הדין של הממשלה שנבחרת על ידי העם. ולכן הוא מגדיר את ממשלת ישראל, המשטר הדמוקרטית כמשטר המלכות.

**רשימת ביבליוגרפית**

גייגר, יצחק. היציאה מהשטעטל: רבני הציונות הדתית מול אתגר הריבונות היהודית. מכללת הרצוג – תבונות. גוש עציון, תשע"ו

גרשוני, יהודה, ויצחק לרנר. חכמת גרשון : ע"ש אבי ר' גרשון יצחק בן דוד : חידושי תורה בענינים שונים; ירושלים, תשנ"ז

גרשוני, יהודה בן. קול יהודה : בירורים הלכתיים בענינים שונים ובמיוחד בבעיות העומדות כיום על הפרק*.* ראובן מס. ירושלים, 1990

גרשוני, יהודה בן. קול צופיך : בירורים הלכתיים בענינים שונים ובמיוחד בבעיות העומדות כיום על הפרק / מאת הרב יהודה גרשוני. המחבר : דפוס אופסט מוריה. ניו יורק ‏, 1980

גרשוני, יהודה. משפט המלוכה : על הלכות מלכים להרמב"ם. דפוס ספראגרף. ניו יורק, תש"י

גרשוני, יהודה. בירור במקורות דמוקרטיה והדות וזכויות העם, **סיני** ק, עמ' רצא-רצח. ירושלים, תשמ"ז

דרוק, זלמן. כבודו ותורתו בתוך ספר אפיקי יהודה : ספר זכרון להרב יהודה גרשוני זצ"ל - קובץ מאמרים בענייני מלכות, משפט וחברה. / בעריכת: איתמר ורהפטיג*.* אריאל. ירושלים, 2005

לרנר, יצחק. דיוקן חלקי של גדול בתורה מורי ורבי הרב יהודה גרשוני זצ"ל בתוך ספר אפיקי יהודה : ספר זכרון להרב יהודה גרשוני זצ"ל - קובץ מאמרים בענייני מלכות, משפט וחברה. / בעריכת: איתמר ורהפטיג*.* אריאל. ירושלים, 2005

קרונה, משה. מגרודנה לירושלים בתוך ספר אפיקי יהודה : ספר זכרון להרב יהודה גרשוני זצ"ל - קובץ מאמרים בענייני מלכות, משפט וחברה. / בעריכת: איתמר ורהפטיג*.* אריאל. ירושלים, 2005

רזניקוביץ, אייל. קונטרסי לימוד: מלוכה ושלטון, ישיבת ההסדר ירוחם. ירוחם, תשע"ח

קוק, הרב אברהם יצחק. שו"ת משפט כהן, מוסד הרב קוק. ירושלים, תשמ"ה

רביצקי, אביעזר. דת ומדינה במחשבת ישראל: דגמים של איחוד, הפרדה, התנגשות או כפיפות, המכון הישראלי לדמוקרטיה. ירושלים, תשנ"ח

רכנץ, עדו. מדינה כהלכה,: מגיד ומכון משפטי ארץ. ירושלים, תשע"ח

שילת, יצחק. משרידי דור הנפילים בתוך ספר אפיקי יהודה : ספר זכרון להרב יהודה גרשוני זצ"ל - קובץ מאמרים בענייני מלכות, משפט וחברה. / בעריכת: איתמר ורהפטיג*.* אריאל. ירושלים, 2005

שוורץ, דב. על חבל דק: דמוקרטיה וערכיה בהגות הציונית דתית, כרמל. ירושלים תשע"ח.

Batnitzky, L., & Brafman, Y. Y. (eds), *Jewish Legal Theories Writings on State, Religion, And Morality*. Edited by Leora Batnitzky and Yonatan Y. Brafman. Brandeis University Press: Waltham, MA. 2018

Barmash, Pamela. *The Oxford Handbook of Biblical Law*. Oxford University Press: New York, NY. 2019.

Cohn, H. H. *Jewish Law in Ancient and Modern Israel: Selected Essays*. Ktav: New York, NY. 1971

Friedman, Shuki. *Jewish Or Democratic We Mustn’t Choose Between Them*. The Israel Democracy Institute, https://en.idi.org.il/articles/28744. 26 Sept. 2019,

Gershuni, Yehuda. *The Torah of Israel and The State.* The Lookstein Center, https://www.lookstein.org/professional-dev/israel/torah-israel-state/. 18 Mar. 2002

Kaye, A. *The Invention of Jewish Theocracy: The Struggle for Legal Authority In Modern Israel*. Oxford University Press: New York, NY. 2020

Lodberg, P. (ed), *Religion, Politics and Law.* Aarhus University Press: Aarhus, Denmark. 2009

Silberg, M. *Talmudic Law and The Modern State*. Burning Bush Press: New York, NY. 1973

Tilly, Charles. *Democracy*. Cambridge University Press: Cambridge, England. 2007

Walzer, M. *Law, Politics, and Morality in Judaism.* Princeton University Press: Princeton, NJ. 2006

1. במכתב ששלח הרב ליבוביץ לרב קוק, הוא כותב "הנני בבקשה עבור תלמיד ישיבתנו הבחור העילוי הג' המאוה"ג סוע"ה עדי' לגאון מר יהודא נ"י מהוראדנא הלומד בישיבתנו כחמש שנים והוא גדול בתורתו בחריפות ועמקות ובהבנה ישרה ומחדש ח"ת בעמקות ובהבנה נכונים וישרים ובקי גדול בכל חדרי התורה ברוב הש"ס בגמ' ותוס' וברבותינו האחרונים עם ידיעות מרבותינו הראשונים, מעותד הוא להיות מגאוני הדור הש"י יצליח חפץ התורה בידו סלה ויזמין לו מקום מנוח על הגדלתו בתורה..." [↑](#footnote-ref-1)
2. רוב הספר הוא רעיונות על פרשת השבוע. [↑](#footnote-ref-2)
3. "דיני סנהדרין ודיני מלכות" קול צופייך דף צג. [↑](#footnote-ref-3)
4. משפט כהן סימן קמד. [↑](#footnote-ref-4)
5. משפט המלוכה עמ' א [↑](#footnote-ref-5)
6. בירור במקורות דמוקרטיה ויהדות וזכויות העם עמ' תריז [↑](#footnote-ref-6)
7. עמ' תריט [↑](#footnote-ref-7)